ჩემი სუპერ ბებო

 ( პიესა ერთ მოქმედებად )

არჩილი - მამა

თინა - დედა

გუგა - (მათი შვილი) სტუდენტი

ქეთო - ბებია

თაკო - გუგას შეყვარებული

მზია - მეზობელი

არჩილი - (ოთახში ბოლთას სცემს) - რომელი საათია, სად წავიდა ეს ბიჭი ამდენ ხანს?

თინა - მოვა, აბა სად წავა, ნუ ნერვიულობ.

არჩილი - ხო, მაგრამ აეროპორტისკენ იცი რამხელა საცობებია? შეიძლება რამდენიმე საათი მოვანდომოთ იქ მისვლას.

თინა - (ზარი კარზე) - აი, მოვიდა (კარს აღებს)

გუგა - რას შვებით, წავედით? ( დაბოლილ მდგომარეობაშია)

თინა - ცოტას ხომ არ წაიხემსებ, დედიკო?

არჩილი - რა დროს წახემსებაა, ისედაც დავაგვიანეთ.

გუგა - არა, დე, ზურასთან ვიყავი და იქ ვჭამე. შენ რა, არ მოდიხარ?

თინა - არა, მე რაღა მინდა?

არჩილი - დროზე! წავედით!

გუგა - რა იყო. მოვდივარ ჰო!

(მამა-შვილი გადიან, თინა გააცილებს, შემდეგ კი მობილურზე რეკავს)

 თინა - მზია, შემოდი რა ცოტა ხნით ჩემთან? კი, ახლა წავიდნენ აეროპორტში. ჰო, კარგი. (შემოდის მზია, მეტიჩარა ქალია, სიგარეტით და საკუთარი საფერფლით) - მოდი მზიკო, მოდი.

მზია - რას შვები, როგორ ხარ? ( გაპრანჭული ლაპარაკობს)

თინა - ნუ მკითხავ, ისეთ დღეში ვარ. მოდი დაჯექი.

მზია - აუ, თინა, როგორ მეცოდები.

თინა - ვიცი, ჩემო კარგო, ვიცი. ამ ქალმა ყველას გაგვიჩინა საფიქრალი.

მზია -აბაა? მაგრამ რას იზამ. წუხელ მთელი ღამე შენს დედამთილზე ვფიქრობდი.

თინა - მადლობა, ჩემო კარგო ( იღიმება)

მზია - იცი, ჩვენ რომ აქ გადმოვედით, შენი დედამთილი ერთი წლის წასული იყო საზღვარგარეთ და არ ვიცნობდი, თორემ ძველი მეზობლები რომ ვყოფილიყავით, კი ვეტყოდი: - შე დალოცვილო, რა გინდა, ქალი იტალიაში ხარ, ასეთ ულამაზეს ქვეყანაში. გაიარ-გამოიარე, ნახე რამდენი მოლაპარაკე ქანდაკებაა, ჯერ ერთთან მიდი, მერე მეორესთან. შენ შენი უთხარი ის, მისას გეტყვის და გავა ასე, ამ მუსაიფში, ეს დალოცვილი დროც. მართალია, ჯერ მუზეუმები და თეატრები არ გახსნილა, მაგრამ თუნდაც ამ გენიალურ შენობებს და სილამაზეს თვალს რომ შეავლებ, მარტო ეგ რად ღირს. რა დროს ახლა ჩამოსვლა იყო, ძაღლი პატრონს ვერ ცნობს.

თინა - (იცინის) შენ რა გითხარი მზიკო, მართლა რამდენი გიფიქრია...

მზია - დედა, მიფიქრია, აბა რა, კარის მეზობელზე თუ არ ვიფიქრე და ვინერვიულე, აბა სხვაზე ვისზე უნდა ვიფიქრო და ვინერვიულო. (თანაგრძნობით შეხედავს თინას)

თინა - მზიკო, საერთოდ ჩემი დედამთილი არაჩვეულებრივი ადამიანია და ძალიანაც მინდა ჩემ გვერდით იყოს, მაგრამ რა ვუთხრა რომ ჩამოვა, სახლის გარემონტებაც ვერ შევძელით, ჩემი ბედოვლათი შვილის საქციელის გამო.

მზია - მესმის თინა, შენს გულში ვზივარ.

თინა - რა ქნა ეს, რა გამიკეთა, ალიკა ბანძელაძეს როგორ შეიძლება ენდოს ადამიანი?

მზია - აბა, მასე გაუკეთა ნუნუკას სიძეს, იმდენი ფული ჩაადებინა, ვითომ მაგარ ბიზნესში და მერე გადააგდო.

თინა - ადამიანის სახე დაკარგული აქვს საერთოდ. იმ დღეს მე და არჩილს შეგვხვდა, კიბეზე ამოდიოდა, ისე უტიფრად მოგვესალმა, თითქოს ჩვენ გვქონდეს მაგის ვალები.

მზია - შუბლის ძარღვი აქვს გაწყვეტილი, ხომ ხედავ.

თინა - ასეთი მეზობელი რომ გეყოლება და თითქმის ყოველ დღე თვალში გეჩხირება, მოკლედ აღარ ვიცი რა გავაკეთო,ზოგჯერ ვფიქრობ სხვა უბანში გადავიდე თქო. ეგ ფულის დამბრუნებელი, ასი წელი არ არის.

მზია - არა, რას ამბობ, მაგი რის დამბრუნებელია.

თინა - არჩილი ისე ნერვიულობს, მეშინია რამე არ დაემართოს.

( შემოდიან არჩილი, გუგა და ბებო ჯინსებში და მაისურში)

თინა - ოი! მობრძანდით!

ქეთო - თინა შვილო! (თინა სწრაფად მიირბენს და ერთმანეთს გადაეხვევიან)

თინა - როგორ გამახარეთ. მობრძანდით. დაჯექით, სული მოითქვით. საშინლად დაიღალეთ ხომ?

ქეთო - დავიღალე? არა? საერთოდ არ დავღლილვარ. უბრალოდ მინდოდა უფრო სწრაფად გვეფრინა. მაგალითად ნახევარ საათში ჩამოვსულიყავი, მაგრამ არაო. (იცინიან. ბებო ოთახს თვალს მოავლებს, არ მოსწონს, მაგრამ არ იმჩნევს. შემდეგ მზიას დაკვირვებით შეხედავს).

თინა - მზია ჩვენი კარის მეზობელია, იგივე ჩვენი ოჯახის წევრი.

ქეთო - სასიამოვნოა ,,მეზობელო კარისაო, სინათლე ხარ თვალისაო” - ხომ გაგიგონიათ. (იღიმება).

მზია - დიახ. ქალბატონო ქეთო ალბათ შთაბეჭდილებებით სავსე ჩამოხვედით.

ქეთო - (ორაზროვნად შეხედავს) - კი, შთაბეჭდილებები ნამდვილად ბევრი დამიგროვდა.

მზია - უკაცრავად, დროებით დაგტოვებთ.

ქეთო - ნახვამდის ძვირფასო!

თინა - (მზიას კარამდე მიაცილებს) - დროებით მზიკო.

მზია - დროებით.

გუგა - ( მობილურს პასუხობს) - ხო მოვდივარ. კი ჩამოვიდა ჩემი ბებო. სად? აქვე ხარ? კა გამოვდივარ! – (ბებოს) - აუ ბებო, უნდა გავიქცე, რა!

ბებო (ღიმილით) - გაიქეცი ბებო, ძალიან არ დააგვიანო. ხომ იცი, რამდენი სალაპარაკო გვაქვს მე და შენ.

გუგა - კი, ბე, მალე მოვალ. (გუგა გარბის)

არჩილი - მეც უნდა გავიდე ცოტა ხნით, აუცილებელი საქმე მაქვს.

ბებო - წადი შვილო, ოღონდ შენც დროზე მოდი.

არჩილი - (ღიმილით) მე აუცილებლად დამაგვიანდება და არ ინერვიულოთ. (არჩილი გადის).

ბებო - არა, რაღაცით რომ არიან დაკავებულები ესეც კარგია.

თინა - ეხ, რა ვიცი, აბა? მოდით ახლა, ჩვენ ვისადილოთ.

ბებო - არა, თინა, არ მშია, თვითმფრინავში ვისადილე ძალიან გემრიელად. ყავას კი დავლევ.

თინა - ახალვე.

(ბებო ჩანთას გახსნის და ტანსაცმელ ამოალაგებს. კაბას მოიზომავს)

თინა - (ყავა შემოაქვს, შეხედავს ბებოს) - უი, რა ლამაზია.

მზია - ხოდა შენ ჩამოგიტანე, ძირითადად, შენი ტანსაცმელია.

თინა - რატომ შეწუხდით, დიდი მადლობა.

მზია - შენ ყველაფერ კარგს იმსახურებ ჩემო კარგო. ოღონდ ძალიან მიამიტი ადამიანი ხარ და ეს ზოგჯერ, საქმეს და ურთიერთობებს აფუჭებს.

თინა - მართალი ხართ, ალბთ ეს ჩემი სისუსტეა.

არჩილი - ჩემი შვილიც ძალიან გულუბრყვილოა, თორემ ბანძელაძეებთან საქმის დაჭერა რომ არ შეიძლებოდა, ეს ხომ უნდა ცოდნოდა.

თინა - ვაიმე, თქვენც იცით, ეგ ამბები?

ბებო - ვიცი, შვილო, ყველაფერი ვიცი.

თინა - მოკლედ, ასე იყო ...

ბებო - კარგი, არ გვინდა მაგაზე საუბარი, რაც იყო, იყო. ახლა წინ უნდა გავიხედოთ. გუგა მისახედია.

თინა - ერთი პერიოდი ძალიან მანერვიულა, საშინელ დეპრესიაში იყო, ვალების გამო. ეს რა დროში მოვედით, ვერავის ვეღარ ენდობი.

(შემოდის გუგა და თაკო)

გუგა - მომილოცეთ, ცოლი მოვიყვანე.

თინა - რაა? ვაიმე დედა, გული.

(თინა სკამზე ჯდება ყველა გარს ეხვევა, ცოტა ხანში თინა თვალს გახელს)

გუგა - აუ, დედა, რა დაგემართა, ვიხუმრე. ასე რატო განიცადე, ვერ გავიგე.

ბებო - კარგი დაწყნარდი, ყველაფერი კარგადაა. (წყალს მიაწოდებს, თინა ირგვლივ მყოფებს თვალს მოავლებს, თაკოს რომ შეხედავს ისევ ცუდად ხდება)

თინა - ვაიმე!

გუგა - დედა რა დაგემართა, პირველად ხედავ თაკოს თუ რა ხდება, გამაგებინე!

თიკა - თინა დეიდა დამშვიდდით, გუგამ მართლა იხუმრა და საერთოდაც რატომ შეგეშინდათ ჩემი?

თინა - (ისევ მოსულიერდება, ნელ- ნელა წელში გასწორდება, წყლით სავსე ჭიქას შეხედავს, უცებ თაკო მიაწოდებს ჭიქას, თინა ცოტა ხანს თაკოს უყურებს)

თიკა - დალიეთ და ნუ ნერვიულობთ - (თინა ჭიქას გამოართმევს და დალევს).

გუგა - აუ, დედა, როგორ შემაშინე.

თინა - კარგით, ბოდიშს ვიხდი. არა, ბევრი რაღაცეები დამიგროვდა და უცებ თავი ვეღარ შევიკავე. მე ცოტა ხნით გავალ.

ბებო - ჰო, მიდი, მიდი წამოწექი ცოტა ხანი, ჩვენ აქ ვიბაასებთ. (თინა გადის).

გუგა - აუ ბებო, თაკო მოვიყვანე რომ შენთვის გამეცნო, იცი რამდენს ვესაუბრებოდი შენზე? მოკლედ გაიცანი ბეე, ეს არის ჩემი თაკო!

ბებო - ძალიან სასიამოვნოა.

თაკო - ჩემთვისაც.

ბებო - შეგიძლია ქეთო ბებო დამიძახო!

თაკო - კარგით, ქეთო ბებო!

გუგა - თაკო, ბებიაჩემი იტალიაში სხვადასხვა ქალაქში ცხოვრობდა, გარკვეული პერიოდის მანძილზე, საინტერესო ადამიანებიც გაიცნო და სხვათაშორის წიგნიც მზად აქვს გამოსაცემად. - თან ქართულ იტალიურ ენაზე გამოვა, ხო აზრზე ხარ?!

თაკო -მართლა? საინტერესოა. დარწმუნებული ვარ, ძალიან კარგი წიგნი იქნება.

გუგა - კარგი კი არა ბეტსელერი იქნება.

ბებო - მეც ასე მგონია.

გუგა - ბებო, თაკო უნივერსიტეტში სწავლობს, მომავალი სოციოლოგია.

ბებო - სახელმწიფო უნივერსიტეტში? თუმცა ახლა ჯავახიშვილს ეძახიან არა?

თაკო - დიახ!

ბებო - თაკო, შენ ალბათ რამდენიმე უცხო ენაც იცი, არა?

თაკო - მე? იცით, უცხო ენებისადმი მიდრეკილება რატომღაც არ მაქვს.

ბებო - უი, რას ამბობ. კი მაგრამ რატომ, დღეს ხომ თითქმის ყველა ახალგაზრდა ფლობს, თუნდაც ერთ უცხო ენას.

გუგა - აუ ბებო, კაროჩე რაა!

ბებო - კარგი ბებო კარგი, ნუ შფოთავ, ჩემო კარგო.

თაკო - აუ, გუგა! წავიდეთ?

გუგა - სად წავიდეთ, როო?

თაკო - აუ, მომბეზრდა, სადმე წავიდეთ?

გუგა - რა დროს მობეზრებაა ახლა მოვედით. მოიცა, რამე ვჭამოთ და წავალთ რაა.

თაკო - სად ვჭამოთ, აქ?

გუგა - ჰო. რა იყო, როგორ იქცევი. რა დაგემართა თაკო?!

თაკო - კაფეში წავიხემსოთ, სადაც დავდივართ ხოლმე.

გუგა - ხო, მაგრამ ახლა არ შემიძლია კაფეში წამოსვლა, აუ, თაკო რატომ ვერ მიგებ, რა დაგემართა?!

თაკო - კი გიგებ, მაგრამ ხომ შემპირდი.

გუგა - აუ, თაკო, კაროჩე რაა...

თაკო- აუ, კაი ხოო!

ბებო - გუგა, ბებო, თუ შეპირდი კიდეც უნდა შეასრულო (ხელში ფულს ჩაუდებს) აქ ჩვენთან, კუთხეში, კაფე რომ არის, ისეთი „სვეტსკები“ შედი- გამოდიოდნენ, ეტყობა, მაგარ გემრიელობებს ამზადებენ. აბა, გაიქეცით ახლა, თუ მოგეწონებათ, მითხარით და მერე ჩემს „დაქალოჩკებთან“ ერთად წავალ.

გუგა - კი ბებო, აუცილებლად გეტყვი. (თიკას) ხომ გეუბნებოდი მაგარი ბებო მყავს თქო. მადლობა ბე!

ბებო - არაფრის.

თაკო - თქვენ მართლაც სუპერ ბებო ხართ!

ბებო - გაიხარეთ ჩემო კარგებო, აბა გაიქეცით!

 (გუგა თიკოს ხელმ მოხვევს და მხიარულად გადიან).

(შემოდის თინა)

თინა - რა დღეში ვარ ხომ ხედავთ. (თავი აქვს შეხვეული).

ბებო - ვხედავ ჩემო კარგო, ვხედავ. თუმცა ჯერ არ ვიცით, რა შედეგი ექნება ყოველივე ამას. ისე არ ჩანს ცუდი გოგო, ოღონდ პატრონი უნდა.

თინა - რა დროს მაგის ცოლია. თავზე ამდენი პრობლემა გვაყრია.

ბებო - მასეც ნუ იტყვი, არასრუწლოვანი აღარაა უკვე, მე თუ მკითხავ, ზუსტად საცოლე ყმაწვილია. პრობლემები ყოველთვის შეგვახსენებს თავს, ჩემო თინა.

თინა - ჰო. მაგრამ მაგის ცოლი მინდა ახლა მე?

ბებო - რას ვიზამთ, ბუნებას თავისი კანონები აქვს...

თინა - ახლა ამ მდგომარეობაში, რომელ ცოლზეა ლაპარაკი. ბინა რა დღეში გვაქვს, ამდენი ვალები და რომელი ერთი ჩამოვთვალო, ღმერთო რა მეშველება!

ბებო - გეშველება თინა, ნუ გეშინია, ყველაფერი კარგად იქნება.

თინა - ღმერთმა გისმინოთ.

 (შემოდის გუგა)

გუგა - დედა როგორ ხარ? დე, თუ გინდა სულ არ მოვიყვან ცოლს... წნევა გაგიზომო?

თინა - არა, უკვე კარგად ვარ და სისულელეებს ნუ ლაპარაკობ.

გუგა - ასე არ ჯობია? რა გულები გაგვიხეთქე. იცი თაკომ როგორ ინერვიულა?

ბებო - მართლა? (თინას) - ნახე რა კარგი გოგო ყოფილა.

თინა - თაკოს რა ჭირს სანერვიულო. მე ვიკითხო თორემ...

გუგა - აუ კაი რა დე. იცი რა ჯიგარია? უფრო კარგად რომ გაიცნობ ნახავ რა მაგრად შეგიყვარდება.

თინა - თაკოსთან არ მაქვს პრეტენზია, შენ რომ ხარ არაორდინალური ადამიანი და ცხოვრება რომ გახდა დაუნდობელი, ეგ მაშფოთებს.

გუგა - კარგი რა დედა, მასე რომ ამბობ, მეც მეშინია.

თინა - აი მაგაშია საქმე ცხოვრების რომ გეშინია. (მობილურზე მესიჯს კითხულობს)

გუგა - ვინ არის?

 თინა - მზიამ ცოტა ხნით შემოდიო.

გუგა - აუ კაია, გადი ცოტას გულის დარდებს გადაყრი.

თინა - იმაიმუნე ხო...

გუგა - არაფერსაც არ ვმაიმუნობ. ბებო, აი მზიას გარეშე საერთოდ როგორ ვცხოვრობდით არ ვიცი.

ბებო - წადი თინა, ცოტა განიმუხტე.

თინა - კარგით, ცოტა ხნით შევალ, მაგასაც იმდენი პრობლემა აქვს, რომ... მოკლედ, შევალ ცოტა ხნით.

 (თინა გადის)

გუგა, - ბებო რას იტყვი თაკოზე, ხომ არ არი ცუდი გოგო?

ბებო - ცუდი გოგო ნამდვილად არ ჩანს, თუმცა ჯერ კარგად არ ვიცნობ.

გუგა - აი თვითონ კი ძალიან მოეწონე. შენ რატომ არ გავხარო მეუბნებ... მარიფათშიო.

ბებო - გუგა, ეხლა დაჯექი და კარგად მომისმინე.

გუგა - გისმენ ბებო!

ბებო - ანუ შენ საბოლოოდ გადაწყვეტილი გაქვს, რომ თაკო შერთო ცოლად?

გუგა - აუ კი ბე, ნამდვილად გადაწყვეტილი მაქვს.. რა იყო, რამე ცუდი უნდა მითხრა?

ბებო - არა, ცუდი რა უნდა გითხრა, უბრალოდ შენი აზრი მაინტერესებს. ისიც მაინტერესებს, რომ ეს ძალზე სერიოზული ნაბიჯის გადადგმას ნიშნავს. თუნდაც ეკონომიური კუთხით რომ შევხედოთ. შენ ჯერ ოჯახის რჩენა დამოუკიდებლად არ შეგიძლია. არ მუშაობ...

გუგა - იცი ბებო, რამდენიმე ადგილზე გავაგზავნე სივი. ეხლა ჩემი ძმაკაცის ახლობელი კერძო კომპანიას ხსნის და იმასაც დაველაპარაკე, რაღაც იქნება. ბებო შენ გგონია, მე მუშაობა არ შემიძლია. არა ჩემო ბატონო, მე ძალიან კარგი ბიჭი ვარ, დაუზარელი, ენერგიული და პერსპექტიული ახალგაზრდა.

ბებო - ძალიან მიხარია ამ სიტყვების მოსმენა.

გუგა - მართალია ზოგჯერ შეცდომებსაც ვუშვებ, მაგრამ განვითრება შეცდომების გარეშე არ არსებობს.

ბებო - აბსოლუტურად გეთანხმები.

გუგა - ჰოდა, აბა რას მერჩით.

ბებო - არავინ არაფერს გერჩის. ახლა ყურადღებით მომისმინე. იტალიაში ყოფნისას, ბევრი რამ გადავაფასე, უფრო რეალურად შევხედე ცხოვრებას. ამ ხნის მანძილზე ბევრი ჩემი მეგობარი დაბრუნდა საქართველოში, მაგრამ ისეთი მდგომარეობა შეექმნათ ოჯახებში. რომ ისევ იტალიაში გამოიქცნენ.

გუგა - აუ, რატომ?

ბებო - ახლა მიზეზების ჩამოვთვლას ნუ მომთხოვ, ისედაც ყველამ ყველაფერი კარგად ვიცით. ერთი სიტყვით, „მოვტვინე’’ და ორ ოთახიანი მშვენიერი ბინა ვიყიდე.

გუგა - აუ, ბებო, ეს როგორ მოახერხე?

ბებო - აი ასე, როგორც გითხარო. სხვის შეცდომებზე ვისწავლე. თან შენც რომ მირეკავდი ხოლმე და მეუბნებოდი - ბებო, სასწრაფოდ ფული გამომoგზავნეო (ამბობს, ვითომ დაბოლილია) მივხვდი, რაღაც ამბებში იყავი გახლართული და ჩემი ნაშრომი გურკვეველი მიმართულებით მიდიოდა, რეალურად შევაფასე სიტუაცია და მივხვდი, როგორ უნდა მოვქცეულიყავი.

გუგა - ვახ, ძაან მაგარი ხარ ბე!

ბებო - (იღიმება) ასე რომ, ხან მე გესტუმრებით, ხან თქვენ მესტუმრეთ და ...

გუგა - აუ, რას ამბობ, ბებო, ხანდახან კი არა, ვაფშე გადმოვსახლდებით მე და თაკო.

ბებო - არა, ვაფშე არა. მე ძალიან გადაღლილი ვარ და ჩემი სიმყუდროვე მჭირდება. დამერწმუნეთ, ცხოვრება ასე უფრო მშვენიერი იქნება.

(შემოდის მზია, შემოაქვს ხილი)

მზი ა- შეიძლება?

ბებო - მზიკო, შემოდი, სად დაიკარგე, რატომ არ გამოჩნდი ეს დღეები?

მზია - სოფელში ვიყავი წასული, აი სოფლის ნობათი მოგართვით. (ხილს მაგიდაზე დებს) - მიირთვით.

გუგა - მადლობა მზიკო (ხილს აიღებს და გარბის) - წავედიი!

მზია - იმ დღეს ჩემმა დედამთილმა დამირეკა, სახლი ავარიულ მდგომარეობაშიაო და გავიქეცით.

ბებო - უი რას ამბობ, ეგ გინდოდათ ახლა?

მზია - აბა? სახურავია შესაკეთებელი, კაი ძვირი კი ჯდება ეს ყველაფერი. სად გავიქცე, ვის შევევედრო აღარ ვიცი. ჩემი ქმარი რამდენი ხანია უმუშევარია, მე რაღაცას ვწვალობ, ძლივს თავი გაგვაქვს. მოკლედ არ ვიცი, რა მოვიფიქრო.

 ბებო - ნუ გეშინია, რაღაცა გამოჩნდება.

მზია - როგორ იმედიანი საუბარი იცით. გაიხარეთ ქალბატონო ქეთო.

ბებო - (მობ. - ზე რეკავს) - ალოო! გამარჯობათ გენაცვალე, იცით რა მაინტერესებს, ვაჟა ფშაველაზე მინდა ავეჯის მიტანა დიღმის მასივიდან. ბატონო? დღესვე შეგიძლიათ? ძალიან კარგი. ერთ საათში ვიქნები ავეჯის მაღაზიაში. კარგით, გასაგებია. მადლობა. აჰა ესეც ასე!

( შემოდის თინა)

ბებო - თინა, რა კარგია რომ მოხვედი, გასასვლელი ვარ, მოკლედ მზიკო, მერე რაღაცეებზე უნდა დაგელაპარაკო, შენნაირი უნარიანი ადამიანი მჭირდება.

მზია - დიახ, ქალბატონო ქეთო, თითქმის სულ სახლში ვარ, როცა დაგჭირდეთ, დამირეკეთ და მაშინვე თქვენთან გავჩნდები.

ბებო - კარგი, აბა გავიქეცი, დროებით ჩემო ძვირფასებო! (ბებო გადის, მზია გაოცებულ გააყოლებს მზერას).

მზია - თინა, ეს რეებს ჩალიჩობს გამაგებინე, თუ იცი?

თინა -არაფერი არ ვიცი მზია, რაღაც კი ფაცი- ფუცობს, მაგრამ არაფერს არ ვეკითხები, საერთოდ წინასწარ ლაპარაკიც არ უყვარს. რაღაც რემონტზეც ლაპარაკობდა იმ დღეს მობილურზე. ვნახოთ, ბოლოს გაგვიმხელს ალბათ, აბა რა გეგემები აქვს.

მზია - მეც რომ მითხრა, შენნაირი ადამიანი მჭირდებაო? აუ თინა! ამაღამ არ დამეძინება მაგის ფიქრში.

თინა - ნეტა მართლა რა უნდა შემოგთავაზოს? (მაგიდაზე ხილს შეხედავს) - ეს შენი სოფლის ხილია?

მზია - კი, გუშინ ჩამოვიტანე.

თინა - მოკლედ, მზიკო, ნუ გავუსწრებთ მოვლენებს წინ. დაველოდოთ!

მზია - კი ბატონო, დაველოდოთ! ეხ, რა კარგი სამსახური მქონდა. შენნაირი ბუღალტერი თითზე ჩამოსათვლელიაო მეუბნებოდნენ. ახლა ვიღას ვჭირდები, რადიკალურად შეიცვალა ყველაფერი...

თინა - მე რომ გავთხოვდი, მაშინ დაიწყო საქართველოში არეულობები და დღემდე ვერ დაწყნარდა ეს ქვეყანა. ნეტა ოდესმე თუ გვეშველება?

მზია - მართლა ხომ უნდა გვეშველოს ოდესმე. მაინც იმედით ვუყურებ მომავალს. ფსიქოლოგებიც ხომ ხედავ რას გვეუბნებიან, ნებისმიერი გამოწვევა პოზიტიურად მიიღეთო. ეს ერთი კვირაა „ჩავეციკლე“ ფეისზე ფსიქოლოგიურ ტრენინგებს და ხედვებიც სხვანაირი გამიხდა.

თინა - მართლა?

მზია - კი, ძალიან კმაყოფილი ვარ, შენც ჩაგიგდებ ლინკებს და უყურე, ძალიან მოგეწონება.

თინ ა- კარგი.

(შემოდის გუგა)

გუგა - სად არის ჩემი სუპერ ბებო?

თინა - საქმეზე გავიდა, რა იყო?

გუგა - აუ, თქვენ არ იცით, მე როგორი სუპერ ბებო მყავს.

მზია - რატომ არა, ჩვენც ვიცით.

გუგა - რაა? თქვენც იცით? მოიცათ აბა ჯერ მითხარით, თქვენ რა იცით?

მზია - „მე ვიცი ის,რომ არაფერი არ ვიცი“

გუგა - ოო, ქლბატონო მზია, აი, მესმის, საქმისადმი ფილოსოფიური მიდგომა, და მაინც, თქვენ რა სახის ინფორმაციას ფლობთ?

მზია - არანაირ ინფორმაციას არ ვფლობთ გუგა და იმიტომ ვართ ასე გაოგნებულები.

გუგა - არ ფლობთ? არა? ძალიან კარგი. არც არის საჭირო. ჯერჯერობით ასე ჯობია.

(შემოდის ბებო)

გუგა - ბებო, რატომ დააგვიანე? (პათეტიკურად) ჰაა, რომელი საათია, რატომ გვანერვიულებ? (იცინიან)

ბებო - საქმიანი შეხვედრა მქონდა ბებო გენაცვალოს.

გუგა - ვა, ბებო, ამ საქმეებზე მარტო რომ დადიხარ, მე ხომ უნდა ვიყო საქმის კურსში, ...

ბებო - მადლობა ჩემო კარგო, დღეს მშვენიერი კარგი საქმე გავაკეთე, სწრაფად და მარტივად.

მზია - მართლა ? ძალიან კარგი.

გუგა -ახლა კარგად მომისმინე, ალიკა ბანძელაძეს შევუთვალე შენთან შეხვედრა მინდა თქო. მემალება. დედამისმა თბილისში არ არის, ვინ გაიგებს მაგის ასავალ - დასავალსო. იქნებ მაგ არამზადას ადგილ სამყოფელი გამიგო, აი მერე კი მე ვიცი...

გუგა- აუ ბებო, გაგიგებ ყველა ვარიანტში, მეც მქონდა მაგის ნომერი, მაგრამ ძალიან ხშირად ცვლის ხოლმე და ...

ბებო- მოკლედ ასე, სასწრაფოდ იმოქმედე.

გუგა - ოკ! სხვათაშორის თაკოს მეზობელია მაგის ყველაზე მაგარი ძმაკაცი, მოკლედ დავთირავ სიტუაციას. იმას მაინც გავიგებ იმალება თუ მართლა სადმეა წასული. დღესვე შემიძლია გავარკვიო. (გუგა გარბის)

ბებო - მზია, უცებ გეტყვი. პიცერია ვიყიდე.

მზია - რას ამბობთ. აუ, რა კარგია.

ბებო - რა არის კარგი, რომ ამუშავდება და გაამართლებს, აი მერე შეიძლება ვიზეიმოთ.

მზია - დარწმუნებული ვარ ყველაფერი კარგად იქნება.

ბებო - მეც დარწმუნებული ვარ, რომ ამ პატარა ბიზნესის ამუშავებაში ჩემ გვერდით დადგები.

მზია - მადლობა ასეთი ნდობისთვის.

ბებო - მოკლედ, მენეჯმენტს და საბუღალტრო საქმეებს შენ უნდა მიხედო.

მზია - მე?

ბებო - ხო, შენ, ხომ შეგიძლია.

მზია - კი, შეძლებით, როგორ არ შემიძლია.

ბებო - ხოდა განეწყვე ახლა ფსიქოლოგიურად. მთავარია თანმიმდევრულად მივყვეთ მოქმედებას და ყველა რისკ ფაქტორები გავითვალისწინოთ.

(შემოდის არჩილი ეტყობა ძალიან დაღლილია)

არჩილი - გამარჯობა მზია, რამდენი ხანია აღარ მინახავხარ.

მზია - აბა, როგორ ვეღარ ვხვდებით, დღეს რაღაც ადრე მოხვედით.

არჩილი - ხო ძალიან დავიღალე, ახლა სტუდენტებისთვის ეძებენ ბინებს და ბევრი ხალხი მოაწყდა მაკლერებს. თენგიზი როგორ არის, რას შვრება?

მზია - რა ქნას, ვერ ეგუება ასეთ უმოქმედობას, ხომ იცი როგორ აქტიურად ცხოვრობდა.

არჩილი - აბა, მაგი თუ ასე ჩაჯდებოდა სახლში ვის ეგონა.

მზია - იმ დღეს მეუბნებოდა, არჩილი უნდა ვნახო, იქნებ დამეხმაროს და მეც მოვშინჯო მაკლერობაო. ისე კომუნიკაბელური კი არის...

არჩილი - არ არის ცუდი იდეა, სახლში ჯდომას ნამდვილად ჯობია. მე თუ ასეთ საქმეს შევძლებდი, ვერ წარმომედგინა, მაგრამ ლამის 14 წელია იქ ვმუშაობ.

(შემოდის თაკოზე დაყრდნობილი გუგა, ეტყობა ნაცემია).

თინა - ვაიმე, რა მოხდა!

თაკო - ვიღაც ბიჭები თავს დაგვესხა, გუგა არცერთს არ იცნობდა.

ბებო - ვიცი, ვისი ნამოქმედარიცაა, მაგას ვუჩვენებ სეირს!

 (ყველა თავს ეხვევა გუგას. ისმის სასწრაფოს სირენის ხმა)

(რამდენიმე დღის შემდეგ)

ბებო - (ზის და რემონტის გეგმას წერს) - ესე იგი შპალერზე შევთახმდით.

გუგა - მგონი შევთანხმდით, თაკო რას იტყვი?

თაკო - კი, შპალერი, ოღონდ ერთ ფერში.

ბებო - ეგ თქვენი გემოვნებით შეარჩიეთ. ალბათ 8 „რულონი“ ეყოფა.

გუგა - თავისუფლად ეყოფა.

ბებო - კარგი ბატონო, ახლა, ფარდები...

თაკო - ფარდები ბორდოსფერი იყოს.

ბებო - კი ბატონო, იყოს ბორდოსფერი. ესეც ასე, აბა რა ეგონა ალიკა ბანძელაძეს, ჩემს ნაშრომში აღებულ ფულს მაგას შევარჩენდი? როგორ იმართლებდა თავს, აუცილებლად უფრო ადრე დაგიბრუნებდით თქვენს ფულს, ცოტა ხელი რომ არ შემშლოდაო.

გუგა - მაგის გამოგზავნილმა ტიპებმა ხომ მიიღეს საკადრისი ჩემგან გვერდებში.

ბებო - არც შენ იყავი ნაკლებად დაბეგვილი.

გუგა - ბებო, ოთხი კაცი შემებრძოლა და არ დავმარცხებულვარ.

ბებო - ყოჩაღ ბებო, ხომ გამოგადგა ბავშვობაში კარატეზე რომ დამყავდი.

გუგა - ბრძენი ხარ ბებო, ბრძენი!

(შემოდის მზია გახარებული)

მზია - რას შვებით ხალხო! გუგა, როდის აწერთ ხელს?

გუგა - (თაკოს ხელს მოხვევს) - ხვალ გავხდებით კანონიერი ცოლ- ქმარი.

მზია - თქვენ გენაცვალეთ. მუდამ ბედნიერები გამყოფოდ ღმერთმა.

გუგა - უღრმესი მადლობა ქალბატონო მზია. და მინდა გითხრათ, რომ ხვალვე ანტალიაში გაგრძელდება ჩვენი საქორწინო ვოიაჟი.

მზია - აუ, რა მაგრები ხართ. (გუგა ბებოს შეხედავს).

გუგა - ბებოს წყალობით, ქალბატონო მზია. ჩვენ ხომ სუპერ ბებო გვყავს.

მზია - ნამდვილად! ქალბატონმა ქეთომ ჩემს ცხოვრებაზეც დიდი გავლენა მოახდინა, მთელი ცხოვრება მადლიერი ვიქნები.

თაკო - გუგა, რომელი საათია, კაბა უნდა მოვიკითხოთ.

ბებო - მოიცათ, მეც წამოვალ...

გუგა - ო, ეხლა კი ძალიან ფრთხილად უნდა იყვნენ სამოდელო სახლის ცნობილი დიზაინერები. ( იცინიან. ყველანი გადიან)

(შემოდის თინა და არჩილი. არჩილი მაგიდაზე შამპანურს დებს, თინა სუფრას აწყობს -ტკბილეულით და ხილით)

თინა - ანტალიაში იმდენი წყვილი მიდის, გუგამ ძლივს ვიშოვე ბილეთები, ისიც ბებოს წყალობითო.

არჩილი - აბა! ( ღიმილით) სკოლაში რამე პრობლემა რომ გვქონოდა კლასელები როგორც წესი, დედაჩემთან მორბოდნენ. ქეთო დეიდა თქვენ უნდა გვიშველოთო. დღემდე ჩემი მაშველი რგოლია...

თინა - გუგას ძალიან უყვარს. მთავარია ხედავს ბებოს ასეთ თავდადებას...

(შემოდის საქორწინო კაბაში და ჩოხაში ჩაცმული ნეფე-პატარძალი და თანამედროვე სტილში ჩაცმული ბებო და მზია.

არჩილი - (შამპანურს გახსნის ჭიქებში ჩამოასხამს) - აბა გაუმარჯოს ჩვენს ნეფე-პატარძალს! - (ყველა ერთხმად) - გაუმარჯოს!

გუგა - თქვენ გგონიათ ასეთი დასასრული მხოლოდ წიგნებში შეიძლება? არა რეალობაშიც შეიძლება თუ ისეთი სუპერ ბებო გყავთ, როგორიც მე მყავს. ეხლა ჩემს ბებოს გაუმარჯოს და მადლობა მას ყველაფრისათვის!

( ყველა ერთხმად ) - გაუმარჯოს!